## Mazón anuncia l’adhesió de 13 municipis a la iniciativa de la Generalitat per a accelerar la reparació del clavegueram danyat per la dana

*** L’objectiu és la recuperació urgent dels sistemes de clavegueram afectats a través de l’empresa pública Vaersa davant possibles episodis de pluges i la demora de les ajudes estatals
* Albal, Bugarra, Carlet, Catarroja, Caudete de las Fuentes, Fuenterrobles, Godelleta, Massanassa, Montserrat, Polinyà de Xúquer, Sedaví, Sot de Chera i Utiel han sol·licitat col·laboració per a executar 134,75 milions d’euros**

**València.**

El president de la Generalitat, Carlos Mazón, ha anunciat després de la reunió del Consell d’Administració de Vaersa que 13 municipis s’han sumat ja a la iniciativa posada en marxa per l’executiu autonòmic per la qual els ajuntaments podran agilitzar la contractació d’emergència de les obres de reparació de la xarxa de clavegueram danyada per les riuades del passat mes d’octubre.

L’empresa pública de la Generalitat Vaersa, dedicada a la gestió mediambiental i el desenrotllament de tecnologies per a la gestió de residus, serà l’encarregada de fer estes contractacions amb l’objectiu d’agilitzar els tràmits i poder executar de manera àgil els fons del Govern davant possibles episodis de pluges.

El president ha recordat que els ajuntaments afectats per les inundacions “fa mesos que esperen les subvencions estatals, el procés de les quals avança amb retard”. De fet, el Ministeri de Transició Ecològica va obrir el passat 8 de setembre l’última fase d’al·legacions prèvia a la resolució definitiva de les ajudes que hauran d’assignar-se a cada municipi o entitat.

El cap del Consell ha realçat esta iniciativa impulsada per la Generalitat “davant la demora i falta d’agilitat en l’aprovació de les ajudes del Govern central” en esta matèria i ha subratllat el compromís de l’executiu autonòmic per a respondre a les necessitats de localitats afectades per la riuada i continuar donant suport als ajuntaments per a accelerar de la reconstrucció econòmica i social.

El president ha informat que els municipis que s’han acollit a este mecanisme són: Albal, Bugarra, Carlet, Catarroja, Caudete de las Fuentes, Fuenterrobles, Godelleta, Massanassa, Montserrat, Polinyà de Xúquer, Sedaví, Sot de Chera i Utiel, la qual cosa suposa la gestió de 134,75 milions d’euros.

Fecha: 17/09/2025